钦定古今图书集成/明伦汇编/官常典/第329卷 > 汉
## 钦定古今图书集成/明伦汇编/官常典/第329卷 > 汉

汉承秦制，设将作少府，掌治宫室，更名“大匠”，而石库、
东园诸令丞皆属之。又少府属官有考工司空、东园
匠令丞及都水均官长丞、上林十池监，而太常属官
亦有均官、都水两长丞。后改御史大夫为大司空，仍
掌举核，不司营造。又设水衡都尉以主都水及上林，
而上林均输等九官令丞，衡官水司空等七官长丞
皆属之。

按《汉书百官公卿表》：“将作少府，秦官，掌治宫室，有两
丞，左右中候，景帝中六年，更名将作大匠。属官有石
库、东园主章、左右前后中校七令丞，又主章长丞，武
帝太初元年，更名东园主章为木工，成帝阳朔三年
省中候及左右前后中校五丞。”

〈注〉如淳曰：“章谓大材也。旧将作大匠主材吏，名章曹掾。”师古曰：“今所谓木锺者，盖章声之转耳。东园主章，掌大材，以供东园大匠也。”

少府，秦官，掌山海池泽之税，以给共养。有六丞。属官
有考工室、左右司空，东园匠令丞，又都水、均官长丞，
又上林、中十池监，又尚方皆属焉。

〈注〉应劭曰：“名曰禁钱，以给私养，自别为藏，少者小也，故称少府。”师古曰：“大司农供军国之用，少府以养天子也。”臣瓒曰：“冬官为考工，主作器械也。东园匠，主作陵内器物者也。”师古曰：“‘《三辅黄图》云：上林、中池、上籞五所’。而此云十池监，未详其数。尚方，主作禁器物。”

武帝太初元年，更名考工室为“考工。”

太常属官有“均官、都水两长丞。”

〈注〉服虔曰：“均官，主山陵上槁输入之官也。”如淳曰：“律，都水，治渠堤水门。”《三辅黄图》云：“三辅皆有都水也。”

御史大夫，秦官，位上卿，银印青绶，掌副丞相。有两丞，
秩千石。一曰中丞，在殿中兰台，掌图籍秘书。外督部
刺史；内领侍御史，员十五人，受公卿奏事，举劾按章。
成帝绥和元年更名大司空，金印紫绶，禄比丞相，置
长史中丞，官职如故。哀帝建平二年复为御史大夫，
元寿二年复为大司空，御史中丞更名御史长史、
水衡都尉，武帝元鼎二年初置，掌上林苑，有五丞。属
官有上林、均输、御羞、禁圃、辑濯、锺官、技巧、六厩、辩铜
九官令丞。又衡官、水司空、都水、农仓，又甘泉上林、都
水七官长丞皆属焉。上林有八丞、十二尉，均输四丞，
御羞两丞，都水三丞，禁圃两尉，甘泉上林四丞。成帝
建始二年省技巧六厩官。王莽改水衡都尉曰《予虞》。
初，御羞上林衡官及铸钱皆属少府。

〈注〉应劭曰：“古山林之官曰衡，掌诸池苑，故称水衡。”张晏曰：“主都水及上林苑，故曰水衡；主诸官，故曰都；有卒徒武事，故曰尉。”师古曰：“衡，平也，主平其税入。”如淳曰：“御羞，地名也。辑濯，船官也。锺官，主铸钱官也。辩铜，主分别铜之种类也。”师古曰：“御宿，则今长安城南御宿川也，不在蓝田。”羞、宿声相近，故或云御羞，或云御宿耳。羞者。羞所出宿者，止宿之义。辑，读与楫同。音集。濯音直孝反，皆所以行船也。《汉旧仪》云：“天子六厩：未央、承华、𫘦𬳿、骑马。”辂𫐉，大厩也，马皆万匹。据此表，太仆属官已有大厩，未央、辂𫐉、骑马、𫘦𬳿、承华，而《水衡》又云“六厩，技巧官”，是则技巧之徒供六厩者，其官别属水衡也。